Sodba VIII Ips 202/2013
Datum: 2013-11-25T01:00:00.000+01:00
ecli: ECLI:SI:VSRS:2013:VIII.IPS.202.2013
opravilna_stevilka_ii_stopnje: VDSS Psp 78/2013
sodisce: Vrhovno sodišče
oddelek: Delovno-socialni oddelek
podrocje: SOCIALNO ZAVAROVANJE
institut: brezposelnost - zavarovanje za primer brezposelnosti - pravice iz zavarovanja za primer brezposelnosti - sprememba zakona - pridobljene pravice - pravica do plačevanja prispevkov za pokojninsko in invalidsko zavarovanje

## Jedro

Po določbi drugega odstavka 180. člena ZUTD zadrži zavarovanec tudi po uveljavitvi ZUTD le tiste pravice iz zavarovanja za primer brezposelnosti, ki jih je do tedaj pridobil na podlagi ZZZPB. Tožnica pravice do plačevanja prispevkov po 26. členu ZZZPB še ni pridobila in jih tudi še ni mogla pridobiti.

## Izrek

Revizija se zavrne.

## Obrazložitev

1. Tožena stranka je z dokončno odločbo zavrnila zahtevek tožnice za priznanje pravice do plačevanja prispevkov za pokojninsko in invalidsko zavarovanje do izpolnitve pogojev za upokojitev. Sodišče prve stopnje je odločbi Zavoda za zaposlovanje z dne 5. 10. 2011 in tožene stranke z dne 15. 12. 2011 odpravilo in odločilo, da je tožnica upravičena do plačevanja prispevkov od 9. 9. 2011 do 9. 12. 2013. Tožnica je pravice iz zavarovanja za primer brezposelnosti pridobila v letu 2009, to je pred uveljavitvijo Zakona o urejanju trga dela (ZUTD). V skladu z drugim odstavkom 180. člena ZUTD je zato treba uporabiti določbe 26. člena ZZZPB, po katerem je tožnica po izteku denarnega nadomestila upravičena do plačila prispevkov, ni pa mogoče uporabiti določbe 68. člena ZUTD, ki določa strožje pogoje.

2. Sodišče druge stopnje je ugodilo pritožbi tožene stranke in sodbo sodišča prve stopnje spremenilo tako, da je tožbeni zahtevek v celoti zavrnilo. V času vložitve vloge tožnice za priznanje pravice do plačevanja prispevkov je že veljal ZUTD, tožnica pa pogojev za priznanje te pravice iz 68. člena ZUTD ne izpolnjuje. Pravice do plačevanja prispevkov po določbah ZZZPB tožnica ni pridobila. Pridobila je zgolj pravico do denarnega nadomestila, zato ne gre za stanje, kot je urejeno v drugem odstavku 180. člena ZUTD.

3. Zoper pravnomočno sodbo sodišča druge stopnje vlaga tožnica revizijo zaradi zmotne uporabe materialnega prava. Strinja se z odločitvijo sodišča prve stopnje in meni, da je pravico do plačila prispevkov pridobila na podlagi drugega odstavka 180. člena ZUTD v zvezi z določili ZZZPB. Po 17. členu ZZZPB je pridobila pravico do denarnega nadomestila in pravice do pokojninskega in invalidskega zavarovanja, torej do izplačevanja prispevkov za pokojninsko in invalidsko zavarovanje. Po prenehanju pravice do nadomestila se ne posega v samo pravico do izplačevanja prispevkov pod pogoji iz 26. člena ZZZPB.

4. Revizija ni utemeljena.

5. Revizija je izredno pravno sredstvo zoper pravnomočno sodbo, izdano na drugi stopnji (prvi odstavek 367. člen ZPP). Revizijsko sodišče preizkusi izpodbijano sodbo samo v tistem delu, v katerem se izpodbija z revizijo, in v mejah razlogov, ki so v njej navedeni (prvi odstavek 371. člena ZPP).

6. ZUTD se je začel uporabljati 1. 1. 2011. Tožnici je bila priznana pravica do denarnega nadomestila z odločbo z dne 24. 11. 2009 in je iztekla 9. 9. 2011. Vlogo za uveljavljanje pravice do izplačevanja prispevkov do izpolnitve pogojev za upokojitev je tožnica vložila 9. 9. 2011. 7. Z odločbo z dne 24. 11. 2009 je bila tožnici priznana le pravica do denarnega nadomestila za primer brezposelnosti, ne pa tudi pravica do plačevanja prispevkov za pokojninsko in invalidsko zavarovanje po 26. členu ZZZPB. O tej pravici bi tožena stranka lahko odločila šele po izteku denarnega nadomestila in ob ugotovitvi še dodatnega pogoja, da tožnici do izpolnitve pogojev za upokojitev manjka največ tri leta. Ker pa je pravica tožnice do denarnega nadomestila iztekla v času, ko je veljal že ZUTD, je tožena stranka pravilno odločila o vlogi tožnice na podlagi njegovih določb. ZUTD pa je v 68. členu pogoje za pridobitev te pravice v primerjavi z ZZZPB postrožil: namesto treh je določil to pravico le za eno leto pred izpolnitvijo minimalnih pogojev za starostno upokojitev. Gre za pravico, ki je na podlagi tretje alineje prvega odstavka 58. člena ZUTD določena kot posebna pravica poleg pravice do denarnega nadomestila in pravice do plačila prispevkov za čas prejemanja nadomestila.

8. Po določbi drugega odstavka 180. člena ZUTD zadrži zavarovanec tudi po uveljavitvi ZUTD le tiste pravice iz zavarovanja za primer brezposelnosti, ki jih je do tedaj pridobil na podlagi ZZZPB. Tožnica pravice do plačevanja prispevkov po 26. členu ZZZPB še ni pridobila in jih tudi še ni mogla pridobiti. Za priznanje te pravice je manjkal že prvi pogoj: iztek denarnega nadomestila. Ko je bil ta pogoj izpolnjen pa je že veljaj ZUTD.

9. Ker revizijski razlog ni podan in je izpodbijana sodba ob ugotovljenem dejanskem stanju pravilna, je revizijsko sodišče revizijo zavrnilo kot neutemeljeno (378. člen ZPP).